Zanima li Ameriku 'alternativa Georgeu Bushu'? (3/2/04) - 2004-02-02
Andrew Kohut: "Žene i umirovljenici - grupe koje, u načelu, podržavaju demokrate - sve glasnije izražavaju stav da Amerika treba ojačat
Koliku će važnost vanjska politika i međunarodni odnosi ove godine imati na predsjedničkim izborima? Hoće li protivnik Georgeu Bushu, iz Demokratske stranke, biti izabran na temelju vanjskopolitičke platforme? Je li vojni angažman u Iraku učinio Ameriku sigurnijom ili nesigurnijom? Ova su pitanja nedavno bila postavljena stručnjacima okupljenima na panelu u utjecajnom Vijeću za međunarodne odnose. Vanjska će politika biti jedna od najvažnijih tema na ovogodišnjim predsjedničkim izborima. Ova činjenica bi mogla pomoći Georgeu Bushu da osvoji i drugi predsjednički mandat – smatra Ed Rollins, jedan od stratega Republikanske stranke. "Ljudi ga smatraju dobrim državnikom, čelnikom koji je zemlju uspješno proveo kroz jedan rat. Vojska ga poštuje. Na izborima 2002., u sredini mandata, njegova je stranka u Kongresu osvojila nova mjesta – što se ne događa često. Prema tome, mislim da zemlju, kao cjelinu, ne zanima alternativa Georgeu Bushu. Njegova je izborna baza prilično čvrsta." Međutim, najnovije ankete pokazuju da je predsjednikova popularnost posljednjih tjedana naglo opala: samo 50 posto građana smatra da on dobro obavlja svoj posao, što je najniža razina otkako je ušao u Bijelu kuću. Douglas Shoen, politički stratteg Demokratske stranke i jedan od savjetnika predsjednika Billa Clintona, smatra da se George Bush pokazao vrlo lošim predsjednikom, pogotovo kada je u pitanju vanjska politika: "Očito je da vlada nema jasan plan. Angažman u Irak nikad nije bio do kraja objašnjen, činjenica je da zemlja u ovom trenutku nije ništa sigurnija nego što je bila prije rata. Krenuli smo u rat zbog oružja za masovno uništavanje. Nismo ga pronašli. Tvrdili smo da postoji veza između al-Qaide i Iraka, no sada se čini kako ona ipak nije postojala. Ljudima nije jasno što nam je to sve trebalo." Sadašnja je vlada međutim više ranjiva kada se povede debata o ekonomiji – smatra Douglas Shoen. "Prioritet prijetnje terorizma postaje donekle upitan kad se kandidati počnu okretati domaćim problemima. Radna mjesta se i dalje sele iz Amerike, u zemlje gdje su plaće mnogo niže. Da li slobodna trgovina šteti ili koristi Americi? Također, mnoge probleme vezane uz globalizaciju ekonomije naša zemlja rješava bez ikakve pomoći saveznika." Andrew Kohut, direktor Instituta za politička istraživanja Pew, upozorava demokrate da određene demografske promjene, kao i promjene u općim političkim stavovima javnosti – pogoduju republikancima. "Dvije važne skupine – žene i građani starije dobi - koje su u prošlosti, općenito gledano, podržavale demokrate, danas sve glasnije izražavaju stav da Amerika treba još više ojačati svoju vojsku. Glasači kojima je nacionalna sigurnost prioritet u pravilu glasuju za republikance. Slabljenje podrške među ženama i umirovljenicima za demokrate je velik problem." Sudionici panela u Vijeću za međunarodne odnose upozorili su da će se - kada se izborna kampanja zahukta - glavne teme predsjedničke debate možda na jesen i promijeniti, pod utjecajem dnevnih događaja.